Aplikácia je zatiaľ dostupná len v Indii.
Google má niekoľko platobných služieb. Pre posielanie peňazí priateľom a platenie v e-shopoch funguje Wallet, v telefónoch na vybraných trhoch (nie však na Slovensku) zase môžete zaplatiť pomocou Android Pay. V Indii teraz predstavili novú službu Tez, s ktorou sa dá platiť v obchodoch a posielať peniaze priateľom.
India patrí pre technologické firmy k veľmi zaujímavým trhom, smartfón tam vlastní okolo 300 miliónov obyvateľov. Zatiaľ čo ale väčšina platobných systémov využíva NFC, Tez k párovaniu dvoch používateľov a posielaniu peňazí využíva ultrazvuk (podobnú vychytávku už poznajú majitelia Chromecastu). Výhodou tohto riešenia je, že používateľ nemusí s protistranou zdieľať žiadny svoj osobný údaj, či už je to telefónne číslo, e-mail alebo bankový účet.
Pokiaľ osoba, ktorej chce používateľ poslať peniaze, nie je nablízku, dajú sa samozrejme využiť aj údaje z kontaktov, ako je telefón, e-mail či identifikátor v systéme UPI. Výpis jednotlivých transakcií s ostatnými používateľmi tak vyzerá ako bežný chat.
Rodený univerzál
Tez funguje na štandarde UPI (United Payment Interface), vďaka čomu ho podporujú takmer všetky banky v regióne. Odpadá tak nutnosť nabíjania virtuálnej peňaženky, peniaze sa strhávajú priamo z účtu.
Pre nás sa toto riešenie môže zdať krkolomné, keďže by do aplikácie stačilo pridať platobnú kartu. V Indii ju ale automaticky nemá každý majiteľ bankového účtu, a tak by Google takýmto krokom obmedzil využitie aplikácie len na oveľa užší okruh ľudí.
Okrem bežného zasielania peňazí spoločnosť ponúka aj Tez Shield, ochranu proti podvodom a krádežiam identity, "stieracie žreby" či možnosť pre firmy zasielať zákazníkom ponuky a vernostné bonusy.
Aplikácia Tez je dostupná len v Indii cez App Store a Obchod Play, objavujú sa však informácie, že dôjde aj k rozšíreniu do ďalších ázijských krajín.